Kecerdasan anjing

**Kecerdasan anjing** atau **kognisi anjing** ialah proses pada anjing tentang pemerolehan maklumat dan kemahiran konsep, penyimpanan maklumat dan kemahiran tersebut dalam ingatan, pengingatan, penggabungan, dan pembandingan maklumat dan kemahiran tersebut, dan penggunaan maklumat dan kemahiran tersebut dalam situasi baharu.

Kajian telah menunjukkan bahawa anjing memaparkan banyak tingkah laku yang dikaitkan dengan kecerdasan. Ia mempunyai kemahiran ingatan lanjutan dan mampu membaca bahasa gerak-geri manusia dan bertindak balas sewajarnya terhadap bahasa gerak-geri manusia seperti gerak isyarat dan penudingan dan mampu memahami perintah suara manusia. Anjing menunjukkan teori minda dengan melibatkan diri dalam pemerdayaan dan kesedaran kendiri dengan mengesan bau sendiri semasa "ujian hidu", iaitu cadangan padanan penghiduan bagi ujian cermin.

## Perspektif evolusi
Anjing telah kerap digunakan dalam pengajian kognisi, termasuk penyelidikan tentang persepsi, kesedaran, ingatan, dan pembelajaran, terutamanya penyelidikan tentang pelaziman klasik dan pelaziman operan. Semasa penyelidikan ini, saintis tingkah laku mendedahkan satu set mengejutkan bagi kebolehan sosial-kognitif pada anjing bela jinak, iaitu kebolehan yang tidak dimiliki oleh kerabat kanin terdekat anjing mahupun oleh mamalia lain yang amat cerdas seperti beruk besar. Sebaliknya, kemahiran ini menyerupai sesetengah kemahiran sosial-kognitif anak manusia. Ini mungkin merupakan contoh bagi evolusi tumpu, yang berlaku apabila spesies yang berkait jauh mengembangkan penyelesaian serupa secara bebas kepada masalah sama. Sebagai contoh, ikan, penguin, dan lumba-lumba masing-masing telah secara berasingan mengembangkan sirip sebagai penyelesaian kepada masalah pergerakan melalui air. Dengan anjing dan manusia, kita dapat melihat penumpuan psikologi; iaitu, anjing telah ber-evolusi untuk menjadi lebih serupa secara kognitif dengan manusia berbanding dengan keserupaan kognitif kita dengan kerabat genetik terdekat kita.

Walau bagaimanapun, ada persoalan sama ada evolusi kognitif bagi manusia dan haiwan dapat dipanggil "bebas". Keupayaan kognitif bagi anjing sudah pasti telah dibentuk oleh perhubungan beribu-ribu tahun dengan manusia. Sebagai hasil daripada evolusi fizikal dan evolusi sosial ini, banyak anjing sedia bergerak balas terhadap kiu sosial yang lazim untuk manusia, cepat-cepat mempelajari makna perkataan, menunjukkan bias kognitif, dan mempamerkan emosi yang kelihatannya mencerminkan emosi manusia.

Penyelidikan menunjukkan bahawa anjing bela jinak mungkin telah kehilangan sesetengah kebolehan kognitif aslinya sebaik menyertai manusia. Sebagai contoh, sebuah kajian menunjukkan bukti meyakinkan bahawa dingo (*Canis dingo*) dapat berprestasi lebih baik daripada anjing bela jinak dalam uji kaji penyelesaian masalah bukan sosial. Sebuah lagi kajian menunjukkan bahawa, selepas dilatih untuk menyelesaikan tugas manipulasi mudah, anjing yang berhadapan dengan versi yang tidak dapat diselesaikan bagi masalah sama memandang manusia berdekatan, sementara serigala tersosialisasi tidak berbuat demikian. Oleh itu, anjing bela jinak moden kelihatannya menggunakan manusia untuk menyelesaikan sesetengah masalahnya untuknya.

Pada tahun 2014, sebuah kajian seluruh genom tentang perbezaan DNA antara serigala dengan anjing mendapati bahawa anjing tidak menunjukkan gerak balas ketakutan berkurang; ia menunjukkan keplastikan sinaps lebih besar. Keplastikan sinaps dipercayai secara meluas sebagai sekait sel bagi pembelajaran dan ingatan dan perubahan ini mungkin telah mengubah kebolehan pembelajaran dan kebolehan ingatan bagi anjing.

Kebanyakan penyelidikan moden tentang kognisi anjing telah bertumpu pada anjing peliharaan yang tinggal di rumah manusia di negara maju, iaitu sebahagian kecil daripada populasi anjing. Anjing daripada populasi lain mungkin menunjukkan tingkah laku kognitif berlainan. Perbezaan baka mungkin dapat memberikan impak kepada kebolehan pembelajaran ruang dan kebolehan ingatan.

## Sejarah pengajian
Ujian kecerdasan pertama untuk anjing dibangunkan pada tahun 1976. Ujian ini menyertakan pengukuran ingatan jangka pendek, ketangkasan, dan kebolehan untuk menyelesaikan masalah seperti lencongan ke arah matlamat. Ini juga mentaksir kebolehan anjing untuk menyesuaikan diri terhadap keadaan baharu dan menghadapi situasi sukar dari segi emosi. Ujian ini diberikan kepada 100 ekor anjing dan dipiawaikan dan norma baka dibangunkan. Stanley Coren menggunakan tinjauan yang dilakukan oleh hakim kepatuhan anjing untuk menilai baka anjing mengikut kecerdasan dan menerbitkan hasil keputusan dalam buku tahun 1994 beliau, iaitu *[[The Intelligence of Dogs]]*.

## Persepsi

Persepsi merujuk proses mental yang melaluinya maklumat deriaan mendatang disusun dan ditafsirkan untuk mewakili dan memahami persekitaran. Persepsi menyertakan proses seperti pemilihan maklumat melalui perhatian, organisasi maklumat deriaan melalui pengelompokan, dan pengenalpastian peristiwa dan objek. Pada anjing, maklumat penghiduan (deria bau) adalah khususnya menonjol (berbanding dengan manusia) tetapi deria anjing juga termasuk penglihatan, pendengaran, pengecapan, sentuhan, dan propriosepsi. Terdapat juga bukti bahawa anjing menderia medan magnet Bumi.

Seorang penyelidik telah mencadangkan bahawa anjing menanggap aliran masa melalui pelesapan bau.

## Kesedaran
Konsep kekekalan objek ialah kebolehan haiwan untuk faham bahawa objek terus wujud walaupun objek berkenaan telah bergerak ke luar medan penglihatannya. Kebolehan ini tidak hadir semasa kelahiran dan ahli psikologi perkembangan Jean Piaget memerihalkan enam peringkat dalam perkembangan kekekalan objek pada bayi manusia. Pendekatan serupa telah digunakan dengan anjing dan terdapat bukti bahawa anjing melalui peringkat-peringkat serupa dan mencapai peringkat kelima lanjutan menjelang usia 8 minggu. Pada peringkat ini, ia dapat menjejaki "sesaran terlihat berturut-turut", yang dalamnya penguji kaji menggerakkan objek ke belakang berbilang skrin sebelum meninggalkannya di belakang skrin terakhir. Tidak ada kejelasan sama ada anjing mencapai peringkat 6 dalam model perkembangan kekekalan objek Piaget.

Sebuah kajian pada tahun 2013 menunjukkan bahawa anjing kelihatannya mengecam anjing lain tanpa mengira baka, saiz, atau rupa bentuk dan membezakan anjing lain daripada haiwan lain.

Pada tahun 2014, sebuah kajian yang menggunakan pengimejan resonans magnet menunjukkan bahawa kawasan gerak balas suara wujud di dalam otak anjing dan bahawa ia menunjukkan pola gerak balas di kawasan suara temporal anterior yang serupa dengan yang pada manusia.

Anjing dapat lulus dalam "ujian hidu" yang mencadangkan kesedaran kendiri berpotensi dalam deria penghiduan dan juga menunjukkan kesedaran tentang saiz dan pergerakan tubuhnya.

## Kognisi sosial

### Pembelajaran sosial: pemerhatian dan pangkat

Anjing mampu belajar melalui pengukuhan mudah (cth., pelaziman klasik atau pelaziman operan), tetapi juga belajar dengan memerhatikan manusia dan anjing lain.

Sebuah kajian menyiasat sama ada anjing yang terlibat dalam permainan berpasangan akan menyelaraskan tingkah lakunya kepada keadaan perhatian pasangannya. Penguji kaji memerhatikan bahawa isyarat main hanya disampaikan apabila anjing tersebut sedang memegang perhatian pasangannya. Jika pasangan terganggu, anjing tersebut sebaliknya terlibat dalam tingkah laku penarikan perhatian sebelum menyampaikan isyarat main.

Anak anjing mempelajari tingkah laku dengan cepat dengan mengikuti contoh yang ditetapkan oleh anjing berpengalaman. Bentuk kecerdasan ini adalah tidak khusus untuk tugas yang telah menjadi tujuan bagi pembiakbakaan anjing, tetapi dapat diitlakkan kepada pelbagai masalah abstrak. Sebagai contoh, anak *[[dachshund]]* diberi masalah penarikan kereta dengan menarik sekeping reben terpasang untuk mendapatkan ganjaran dari dalam kereta itu. Anak anjing yang memerhatikan anjing berpengalaman melaksanakan tugas ini mempelajari tugas ini dengan lima belas kali lebih cepat berbanding dengan yang dibiarkan untuk menyelesaikan masalah ini sendirian.

Pangkat sosial anjing mempengaruhi prestasinya dalam situasi pembelajaran sosial. Dalam kelompok sosial dengan tatatingkat jelas, individu dominan ialah penunjuk lebih berpengaruh dan pemindahan pengetahuan cenderung bersifat searah, iaitu daripada pangkat lebih tinggi kepada pangkat lebih rendah. Dalam uji kaji penyelesaian masalah, anjing dominan pada umumnya berprestasi lebih baik berbanding dengan bawahan apabila memerhatikan tindakan manusia penunjuk, iaitu satu dapatan yang mencerminkan kedominanan manusia dalam kelompok anjing-manusia. Anjing bawahan belajar dengan paling baik daripada anjing dominan yang bersebelahan dalam tatatingkat.

### Mengikuti kiu manusia

Anjing menunjukkan kognisi sosial mirip manusia dalam pelbagai cara. Sebagai contoh, anjing dapat bertindak balas sewajarnya terhadap bahasa gerak-geri manusia seperti gerak isyarat dan penudingan dan juga memahami perintah suara manusia. Dalam sebuah kajian, anak anjing dibentangi dengan sebuah kotak dan ditunjuki bahawa, apabila pengendali menekan tuil, sebiji bola akan berguling keluar dari kotak itu. Pengendali kemudian mengizinkan anak anjing itu untuk bermain dengan bola itu, lalu menjadikannya ganjaran intrinsik. Anak anjing itu kemudiannya diizinkan untuk berinteraksi dengan kotak itu. Kira-kira tiga perempat daripada jumlah anak anjing itu kemudiannya menyentuh tuil itu dan lebih daripada separuh berjaya melepaskan bola itu, berbanding dengan hanya 6% dalam sebuah kumpulan kawalan yang tidak memerhatikan manusia memanipulasi tuil itu.

Begitu juga, anjing mungkin dibimbing oleh kiu yang menunjukkan arah perhatian manusia. Dalam satu tugas, ganjaran disembunyikan di bawah salah satu daripada dua buah baldi. Penguji kaji kemudiannya menunjukkan lokasi bagi ganjaran itu dengan mengetuk baldi itu, menuding baldi itu, mengangguk ke arah baldi itu, atau hanya memandang baldi itu. Anjing tersebut mengikuti isyarat-isyarat ini, lalu berprestasi lebih baik berbanding dengan cimpanzi, serigala, dan bayi manusia dalam tugas ini; malah anak anjing dengan pendedahan terbatas kepada manusia turut berprestasi baik.

Anjing mampu mengikuti arah tuding manusia. Anjing menyanyi New Guinea ialah anjing proto separuh liar yang endemik di rantau alp terpencil di New Guinea dan mampu mengikuti tudingan manusia sebagaimana dingo Australia juga mampu. Kedua-duanya menunjukkan kebolehan untuk membaca gerak isyarat manusia yang bangkit awal-awal dalam pembelajinakan tanpa pemilihan manusia. Anjing dan serigala juga telah ditunjukkan mengikuti tudingan lebih kompleks yang dibuat dengan bahagian badan selain lengan dan tangan manusia (cth., siku, lutut, kaki). Anjing lebih cenderung untuk mengikuti arah  tudingan tangan/lengan apabila digabungkan dengan pengisyaratan mata juga. Pada umumnya, anjing kelihatannya menggunakan kiu manusia sebagai penunjuk untuk arah yang perlu dituju dan perkara yang perlu dilakukan. Secara keseluruhannya, anjing kelihatannya mempunyai beberapa kemahiran kognitif yang diperlukan untuk memahami komunikasi sebagai maklumat; walau bagaimanapun, dapatan tentang pemahaman anjing tentang kerujukanan dan keadaan mental individu lain adalah berkontroversi dan tidak ada kejelasan sama ada anjing berkomunikasi secara sendiri dengan motif maklumat.

Agar kanin berprestasi baik dalam tugas bimbingan manusia tradisional (cth., mengikuti tudingan manusia), kedua-dua pengalaman relevan seumur hidup dengan manusia—termasuk sosialisasi terhadap manusia semasa fasa kritikal untuk perkembangan sosial—dan kesempatan untuk mengaitkan bahagian tubuh manusia dengan kesudahan tertentu (seperti makanan yang disediakan oleh manusia, manusia yang membaling atau menendang bola, dsb.) diperlukan.

Pada tahun 2016, sebuah kajian tentang anjing penyelamatan air yang bergerak balas terhadap perkataan atau gerak isyarat mendapati bahawa anjing bergerak balas terhadap gerak isyarat dan bukan pula terhadap perintah kata.

## Ingatan

### Ingatan episodik
Anjing telah menunjukkan ingatan mirip episodik dengan mengingati peristiwa lampau yang menyertakan tindakan kompleks daripada manusia. Dalam sebuah kajian tahun 2019, suatu korelasi telah ditunjukkan antara saiz anjing dengan fungsi ingatan dan fungsi kawalan diri, dengan anjing lebih besar yang berprestasi lebih baik daripada anjing lebih kecil dari segi kedua-dua fungsi ini. Walau bagaimanapun, dalam kajian itu, saiz otak tidak meramalkan kebolehan anjing untuk mengikuti gerak isyarat penudingan manusia dan tidak juga dikaitkan dengan kebolehan penaakulan inferens dan kebolehan penaakulan fizikal. Sebuah kajian tahun 2018 tentang kebolehan kognitif anjing mendapati bahawa pelbagai haiwan, termasuk babi, merpati, dan cimpanzi, mampu mengingati perkara, tempat, dan masa bagi sesuatu peristiwa, yang tidak dapat dilakukan oleh anjing.

### Pembelajaran dan penggunaan kata
Pelbagai kajian telah menunjukkan bahawa anjing sedia mempelajari nama objek dan mampu mengutip item daripada banyak item lain apabila diberi namanya. Sebagai contoh, pada tahun 2008, Betsy, iaitu seekor ''collie'' sempadan, mengetahui melebihi 345 patah perkataan melalui ujian pengutipan dan ia juga mampu menyambungkan objek dengan imej fotograf bagi objek berkenaan, walaupun tidak pernah melihat kedua-duanya sebelum ini. Dalam sebuah lagi kajian, seekor anjing memberikan perhatian semasa para penguji kaji menghulurkan objek berulang-alik antara satu sama lain sambil menggunakan nama objek dalam ayat. Anjing itu kemudiannya mengutip item yang namanya diberi.

Pada manusia, "pemetaan pantas" ialah kebolehan untuk membentuk hipotesis cepat dan kasar tentang makna bagi perkataan baharu selepas hanya satu pendedahan tunggal. Pada tahun 2004, sebuah kajian dengan Rico, iaitu seekor *collie* sempadan, menunjukkan bahawa ia mampu melakukan pemetaan pantas. Rico pada mulanya mengetahui label bagi melebihi 200 item. Ia membuat inferens tentang nama bagi item baharu melalui pengecualian, iaitu dengan mengetahui bahawa item baharu berkenaan ialah item yang belum diketahui olehnya. Rico sebetulnya mengutip item baharu berkenaan serta-merta dan empat minggu selepas pendedahan awal. Rico juga mampu mentafsirkan frasa seperti "ambil stoking" dengan perkataan komponennya (bukan pula menganggap ucapannya sebagai sepatah perkataan tunggal). Rico juga dapat memberikan stoking kepada orang yang disebut. Prestasi ini sebanding dengan prestasi manusia berusia 3 tahun.

Pada tahun 2013, sebuah kajian mendokumenkan keupayaan pembelajaran dan keupayaan ingatan bagi seekor *collie* sempadan, iaitu "Chaser", yang telah mempelajari nama dan mampu membuat perkaitan melalui perintah kata melebihi 1,000 patah perkataan pada masa penerbitannya. Chaser didokumenkan berupaya mempelajari nama bagi objek baharu "melalui pengecualian" dan berupaya memautkan kata nama dengan kata kerja. Ada hujah bahawa yang pusat bagi pemahaman tentang pencapaian luar biasa *collie* sempadan ini ialah latar belakang pembiakbakaan anjing ini—*collie* yang dibiakbakakan untuk kerja penggembalaan adalah sesuai secara unik untuk tugas intelek seperti pengaitan perkataan yang mungkin menghendaki agar anjing berkenaan bekerja "pada sesuatu jarak" daripada teman manusianya dan kajian itu mengkreditkan pembiakbakaan terpilih bagi anjing ini sebagai tambahan kepada latihan berat untuk kehandalan inteleknya.

Sesetengah penyelidikan telah mencadangkan bahawa, walaupun anjing dapat semudahnya melakukan pembezaan antara perkataan yang dikenali dengan perkataan karut tidak serupa, ia bergelut untuk membezakan antara perkataan yang dikenali dengan perkataan karut yang berbeza dengan hanya satu bunyi, kerana pengukuran kegiatan otak anjing tidak menunjukkan perbezaan dari segi gerak balas antara perkataan yang diketahui dengan perkataan serupa tetapi karut. Ini memberi anjing keupayaan pemprosesan perkataan yang setara dengan bayi manusia 14 bulan purata. Sebuah kajian fMRI mendapati bahawa otak anjing membezakan, tanpa latihan, bahasa yang dikenali daripada bahasa yang tidak dikenali. Kajian itu juga mendapati bahawa anjing lebih tua adalah lebih baik dalam mendiskriminasi satu bahasa daripada bahasa lain, lalu mencadangkan kesan daripada jumlah pendedahan kepada bahasa berkenaan.

## Emosi

Kajian mencadangkan bahawa anjing merasai emosi kompleks, seperti kecemburuan dan jangkaan. Walau bagaimanapun, bukti tingkah laku bagi emosi yang seakan-akan manusiawi mesti ditafsirkan dengan berhati-hati. Sebagai contoh, dalam buku tahun 1996 beliau, iaitu *[[Good Natured]]*, ahli etologi Frans de Waal membincangkan uji kaji tentang rasa bersalah dan teguran yang dilakukan ke atas seekor ''husky'' Siberia betina. Anjing itu mempunyai tabiat menyiat-nyiat surat khabar dan, apabila pemiliknya pulang ke rumah untuk mendapati kertas tersiat-siat dan memarahinya, ia akan bertindak bersalah. Walau bagaimanapun, apabila pemiliknya sendiri menyiat-nyiat kertas itu tanpa pengetahuan anjing itu, anjing itu "bertindak 'bersalah' sama seperti apabila ia sendiri telah mewujudkan kesepahan itu." De Waal berkesimpulan bahawa anjing itu tidak mempamerkan rasa bersalah sebenar sebagaimana yang difahami oleh manusia, sebaliknya hanya jangkaan bagi teguran.

Satu batasan dalam kajian tentang emosi pada haiwan bukan manusia ialah haiwan tidak mampu berujar untuk meluahkan perasaan. Walau bagaimanapun, emosi anjing dapat dikaji secara tidak langsung melalui ujian kognitif, yang dipanggil ujian bias kognitif, yang mengukur bias kognitif dan membolehkan pembuatan inferens tentang mood haiwan berkenaan. Penyelidik telah mendapati bahawa anjing yang menderitai keresahan perpisahan mempunyai bias kognitif lebih negatif, berbanding dengan anjing tanpa keresahan perpisahan. Sebaliknya, apabila keresahan perpisahan anjing dirawat dengan ubat-ubatan dan terapi tingkah laku, bias kognitifnya menjadi kurang negatif berbanding dengan yang sebelum rawatan. Selain itu, pemberian oksitosin, dan bukan pula plasebo, mengaruh bias kognitif lebih positif dan jangkaan positif pada anjing. Oleh itu, ada cadangan bahawa ujian bias kognitif dapat digunakan untuk memantau keadaan emosi positif dan, oleh itu, kebajikan pada anjing.

Terdapat bukti bahawa anjing dapat mendiskriminasi ekspresi emosi bagi wajah manusia. Sebagai tambahan, ia kelihatan bergerak balas terhadap wajah dengan cara agak sama seperti manusia. Sebagai contoh, manusia cenderung untuk merenung sebelah kanan muka seseorang, yang mungkin berkaitan dengan penggunaan hemisfera otak kanan untuk pengecaman muka. Penyelidikan menunjukkan bahawa anjing juga terikat ke sebelah kanan muka manusia, tetapi bukan muka anjing lain atau muka haiwan lain. Anjing ialah satu-satunya spesies bukan primat yang diketahui berbuat demikian.

## Penyelesaian masalah
Anjing belajar untuk mengaktifkan robot untuk mengiriminya ganjaran makanan.

Anjing telah diperhatikan belajar menggunakan pengangkutan awam untuk tiba di destinasi yang dikehendaki. Di Moscow, daripada 500 ekor anjing, 20 ekor anjing belajar berulang-alik. Eclipse, iaitu seekor *labrador* hitam di Seattle, kadang-kadang menaiki bas mendahului pemiliknya apabila teringin-ingin pergi ke taman anjing. Ratty, iaitu seekor terier Jack Russell di Yorkshire, England, mengembara sejauh  dengan bas untuk diberi makan di dua buah *pub*.

Dingo (*Canis dingo*) ternakan kurungan mampu berprestasi lebih baik daripada anjing bela jinak dalam penyelesaian masalah bukan sosial. Sebuah lagi kajian menunjukkan bahawa, selepas menjalani latihan untuk menyelesaikan tugas manipulasi mudah, anjing yang berhadapan dengan versi yang tidak dapat diselesaikan bagi masalah sama memandang manusia, sementara serigala tersosialisasi tidak berbuat demikian. Anjing bela jinak moden menggunakan manusia untuk menyelesaikan masalahnya untuknya. Dinamik spesifik jantina ialah penyumbang penting kepada perbezaan individu dari segi prestasi kognitif bagi anjing peliharaan dalam tugas penyelesaian masalah berulang.

## Pembelajaran melalui inferens
Anjing telah ditunjukkan belajar dengan membuat inferens dengan cara serupa seperti kanak-kanak. Anjing mempunyai kebolehan untuk melatih diri dan mempelajari tingkah laku melalui pemerhatian dan interaksi dengan anjing lain. Dalam sebuah kajian, anjing pertama kali diperkenalkan kepada persekitaran dengan dua buah mangkuk, salah sebuah dengan ganjaran. Selepas empat demonstrasi untuk menunjukkan kepada anjing bahawa terdapat sekurang-kurangnya satu ganjaran di dalam salah satu daripada dua buah mangkuk dengan mengangkat mangkuk kosong, menunjukkannya, dan meletakkannya ke bawah, 33% daripada jumlah anjing sebetulnya membuat inferens tentang mangkuk ganjaran dengan lebih kerap berbanding dengan mangkuk kosong.

## Teori minda

Teori minda ialah kebolehan untuk mengatributkan keadaan mental—kepercayaan, niat, kehendak, kepura-puraan, pengetahuan, dll.—kepada diri dan individu lain dan untuk faham bahawa individu lain mempunyai kepercayaan, kehendak, niat, dan perspektif yang berbeza daripada yang pada diri. Terdapat sesetengah bukti bahawa anjing menunjukkan teori minda dengan melibatkan diri dalam pemerdayaan. Sebagai contoh, seorang pemerhati melaporkan bahawa seekor anjing menyembunyikan makanan ganjaran curian dengan duduk di atasnya sehingga pemilik sebenar bagi makanan ganjaran itu meninggalkan bilik itu. Walaupun ini mungkin tidak disengajakan, jika disengajakan pun, itu akan mencadangkan bahawa pencuri faham bahawa pemilik makanan ganjaran itu tidak akan dapat menemukan makanan ganjaran itu jika tidak kelihatan. Sebuah kajian mendapati bahawa anjing mampu mendiskriminasi objek yang dicari oleh pasangan manusia berdasarkan kerelevanannya untuk pasangan dan ia lebih berminat untuk menunjukkan objek yang relevan untuk pasangan berbanding dengan yang tidak relevan; ini mencadangkan bahawa anjing mungkin mempunyai versi asas bagi sesetengah kemahiran yang diperlukan untuk teori minda. Anjing dapat memikirkan perkara yang dilihat oleh manusia.

## Penggunaan alat
Anjing telah dilatih untuk mengikuti perintah untuk memandu kereta.

## Lihat juga
* Kecerdasan kucing
* Kognisi haiwan
* Penggunaan pengangkutan awam oleh haiwan
* Senarai anjing individual
* Tingkah laku anjing

## Rujukan

## Bacaan lanjut
* 
* 
* 
* 
* 
* 
* *